text: নিজস্ব প্রতিবেদক মে ২৫, ২০২২, ০৩:১৫ পিএম
  ঢাকা: বাজারে নিত্যপণ্যের উত্তাপে এক প্রকার বাধ্য হয়েই মাঠে নেমেছেন সরকারি কর্মচারীরা। জিনিসপত্রের উচ্চমূল্যের কারণে নির্ধারিত আয়ের এসব চাকরিজীবীও দিশেহারা। দিনের পর দিন যথাযথ মাধ্যমে কথা বলে সাড়া না পেয়ে এবার তারা মাঠে নামার কর্মসূচি দিয়েছেন।
  নবগঠিত দাবি বাস্তবায়ন ঐক্য ফোরামের আহ্বায়ক মো. হেদায়েত হোসেন সাংবাদিকদের বলেন, 'সরকারের কর্মচারী হয়ে আমরা মাঠে যাচ্ছি। আচরণবিধি অনুযায়ী আমরা এটা করতে পারি না। কিন্তু কাজটি করতে আমরা বাধ্য হচ্ছি।' তিনি বলেন, '২০১৫ সালে সর্বশেষ পে-কমিশনের সময়ই বলা হয়েছিল ওটাই শেষ পে-কমিশন। এরপর আর কোনো পে-কমিশন গঠন করা হবে না। এরপর হবে স্থায়ী পে-কমিশন। কিন্তু স্থায়ী পে-কমিশন হলো না। স্বাভাবিক নিয়মে অতীতে আমরা দেখেছি পাঁচ বছর পর পর পে-কমিশন গঠন করতে। এবার সাত বছর পার হয়ে গেছে। বাজারদরের সঙ্গে আমরা নির্ধারিত আয়ের মানুষেরা আর পেরে উঠছি না।'
  দাবি বাস্তবায়ন ঐক্য ফোরামের মুখ্য সমন্বয়ক ও বাংলাদেশ সরকারি কর্মচারী কল্যাণ ফেডারেশনের সভাপতি মো. ওয়ারেছ আলী সাংবাদিকদের বলেন, 'দুই বছর ধরে সরকারের নানা পর্যায়ে আমরা যোগাযোগ করেছি। মন্ত্রীদের সঙ্গেও দেখা করেছি। কিন্তু আমরা কারও সাড়া পাইনি। শেষ পর্যন্ত বৈষম্য দূর করার জন্য আমরা মন্ত্রিপরিষদ বিভাগে আবেদন করি। সেখান থেকে আমাদের আবেদন অর্থ বিভাগে পাঠানো হলে তা নথিজাত বা ফাইলবন্দি করে রাখা হয়। এ অবস্থায় বাধ্য হয়েছি সরকারি কর্মচারী হয়েও সমাবেশ করার জন্য। আশা করি, সমাবেশের আকার অর্থাৎ ব্যাপক উপস্থিতির কারণে সরকার আমাদের বিষয়গুলো সহানুভূতির সঙ্গে বিবেচনা করবে।'
  বাংলাদেশ সরকারি কর্মচারী সংহতি পরিষদের সভাপতি নিজামুল হক ভূঁইয়া মিলন সাংবাদিকদের বলেন, 'পে-কমিশনের দাবিতেই আমরা এক হয়েছি। আসলে কর্মচারীদের পিঠ দেয়ালে ঠেকে গেছে। নিত্যপ্রয়োজনীয় জিনিসের দাম সকালে একটা, আবার বিকেলে আরেকটা। পিতা-মাতার ভরণ-পোষণ আইন অনুযায়ী মা-বাবাও আমাদের সঙ্গেই থাকেন। তাদের চিকিৎসায় একটা বড় খরচ হয়। কাজেই ছয় সদস্যের একটা পরিবার চলে কী করেএটা কি কেউ ভেবেছেন?' তিনি বলেন, সরকারের সর্বনিম্ন বেতন স্কেল ৮২৫০ টাকা। বাড়িভাড়া, যাতায়াত, চিকিৎসাসহ সব মিলিয়ে তাদের বেতন হয় ১৭ হাজারের কিছু বেশি। সরকারি বাসায় থাকলে তার বাড়ি ভাড়া কাটা হয় ৭ হাজার ৫০০ টাকা। অবশিষ্ট থাকে সাড়ে ১০ হাজার টাকা। এই টাকা দিয়ে ৬ সদস্যের পরিবার কোনোভাবেই চলে না।
  বাংলাদেশ বিচার বিভাগীয় কর্মচারী অ্যাসোসিয়েশনের প্রতিষ্ঠাতা সভাপতি শাহ মো. মামুন সাংবাদিকদের বলেন, 'ফরাসউদ্দিন কমিশনের মূল দুটি সুপারিশই বাস্তবায়ন হয়নি। অথচ এ দুটি সুপারিশ বাস্তবায়ন করলে কর্মচারী ও কর্মকর্তাদের মধ্যে বৈষম্য অনেকটাই কমে আসত। কর্মকর্তা আর কর্মচারীদের বৈষম্য আরও বেড়েছে নতুন পে স্কেল দেওয়ার পরও কর্মকর্তাদের বিভিন্ন সুযোগ দেওয়ায়। এর মধ্যে অন্যতম হচ্ছে উপসচিবদের গাড়ির সুবিধা নগদায়ন। অর্থাৎ উপসচিবরা গাড়ি কেনার জন্য ৩০ লাখ টাকা বিনা সুদে ঋণ পাচ্ছেন আর সেই গাড়ি রক্ষণাবেক্ষণের জন্য মাসে ৫০ হাজার করে টাকা পাচ্ছেন। এ ছাড়া জ্বালানি তেলের প্রাপ্যতা, ডমেস্টিক এইড অ্যালাউন্স ও টেলিফোন বিল নগদায়ন করার মাধ্যমেও বৈষম্য বেড়েছে।'